**Методологија за компилацију и дисеминацију статистике међународне инвестиционе позиције за БиХ**

**I Опште напомене**

Централна банка Босне и Херцеговине (у даљем тексту ЦББиХ), у складу са Законом о Централној банци БиХ, Законом о статистици БиХ те Меморандумом потписаним између Агенције за статистику БиХ и Централне банке БиХ, је институција која је надлежна за компилацију и дисеминацију статистике међународне инвестиционе позиције за Босну и Херцеговину (у даљем тексту БиХ). Компилација и дисеминација се ради у складу с међународно признатим стандардима, успостављеним од стране Међународног монетарног фонда (у даљем тексту ММФ), посљедње објављеног 2009. године у шестом издању Приручника за платни биланс и међународну инвестициону позицију (у даљем тексту BPM6).

Међународна инвестициона позиција (у даљем тексту IIP) је статистички извјештај који, на одређени датум, приказује вриједност и композицију:

* Финансијске активе резидената једне економије, која представља потраживања посматране економије од нерезидената, као и златне полуге које се чувају као резервна актива, те
* Финансијску пасиву резидената једне економије, која представља обавезе резидената посматране економије према нерезидентима.

Разлика између финансијске активе и пасиве представља нето међународну инвестициону позицију. У случају да је нето инвестициона позиција негативна, то значи да резиденти посматране економије имају већу нето пасиву од нето активе, док позитивна нето позиција представља обрнуту ситуацију. Према томе, у случају негативне нето међународне инвестиционе позиције, посматрана економија има нето дуг према остатку свијета, док у случају позитивне нето међународне инвестиционе позиције, посматрана економија је нето кредитор остатку свијета.

Поред тога што IIP одражава посљедице финансијских трансакција, IIP је значајно узрокован и осталим економским промјенама које су се дешавале у посматраном периоду. Композиција IIP-а у цијелости кореспондира композицији финансијског рачуна у платном билансу. Према томе, основне компоненте и активе и пасиве IIP-a су директне стране инвестиције, портфељ инвестиције, финансијски деривати те остале инвестиције, док актива такође обухвата и резервну активу.

При компилацији међународне инвестиционе позиције, ЦББиХ користи сљедеће начине прикупљања података:

* Директна истраживања (истраживање о директним инвестицијама, истраживање о трговинским кредитима и авансним плаћањима),
* Статистичке и административне изворе података (публикације ММФ-а и Банке за међународна поравнања), те
* Статистике компилиране у ЦББиХ (статистика монтетарног и финансијског сектора (у даљем тексту МФС), статистика владиних финансија (у даљем тексту ГФФАС), те подаци добивени од Одјељења за банкарство, Одјељења за трезор, Одјељења за мониторинг и анализе, Одјељења за рачуноводство и финансије, те статистика платног биланса БиХ).

При компилацији кварталног извјештаја IIP-a, подаци за претходне квартале текуће године се такође ревидирају, док се заједно са компилацијом IIP-a за други квартал текуће године ревидирају и квартални подаци за укупно три године уназад. Ревизије повезане с промјенама методологије као и значајније ревизије података су детаљно описане.

Извјештаји о међународној инвестиционој позицији за БиХ се компилирају и дисеминирају на кварталној основи. Рок за објаву извјештаја је крај текућег за претходни квартал. Рокови за објаву извјештаја су доступни у календару за објаве статистичких података на веб страници Централне банке БиХ.

Међународна инвестициона позиција се објављује у бх. валути (конвертибилна марка) користећи девизни курс објављен од стране Централне банке БиХ за одговарајући датум. При компилацији IIP-a се користе тржишне вриједности кад год је то могуће.

Тренутно се међународна инвестициона позиција за БиХ приказује у односу на остатак свијета, без географске дистрибуције.

**II Ставке међународне инвестиционе позиције**

**Директне инвестиције**

*Концептуални оквир: Директна инвестиција је категорија прекограничне инвестиције повезане с резидентом једне економије који има контролу или значајан утицај на управљање компанијом која је резидент неке друге економије. Директна инвестиција је власнички капитал који даје право контроле или утицаја, такође директна инвестиција укључује и инвестиције повезане с таквим односом, укључујући инвестиције у компаније на које се има индиректан утицај или контрола, инвестиције у повезане компаније, дуг те повратно инвестирање (инвестирање у инвеститора). Контрола или утицај могу се постићи директно кроз учешће у власничком капиталу који омогућава право гласа у компанији, или индиректно, правом гласа у другој компанији која има право гласа у посматраној компанији. Непосредном директном инвестицијом сматра се однос у којем директни инвеститор непосредно посједује власнички капитал који му омогућава 10 или више процената права на одлучивање у компанији с директном инвестицијом. Посредни однос директне инвестиције настаје кроз власништво над правом на одлучивање у једној компанији с директном инвестицијом која посједује право на одлучивање у некој другој компанији или компанијама. Директна инвестиција обухвата већину финансијских трансакција и стања између повезаних резидената из различитих економија. Стандардне компоненте директних инвестиција су власнички капитал и акције инвестиционих фондова те дужнички интрументи. За разлику од платног биланса, у којем се реинвестирана зарада води као посебна ставка финансијског рачуна, у IIP извјештају реинвестирана зарада је садржана у укупном стању власничког капитала. Реинвестирана зарада повезана с директним инвестицијама представља дио профита компаније који није дистрибуиран. Реинвестирана зарада која настаје на основу власничког капитала директног инвеститора у компанији с његовом директном инвестицијом се биљежи као импутирана трансакција у финансијском рачуну. Реинвестирана зарада може бити и негативна у неким случајевима, на примјер, у случају када је компанија с директном инвестицијом пословала с губитком или ако је износ плаћених дивиденди у одређеном периоду већи од нето добити за тај период. Позитивна реинвестирана зарада се третира као финансијска инјекција инвеститора у власнички капитал у компанију с директном инвестицијом, а негативна реинвестирана зарада се третира као повлачење власничког капитала.*

Пракса компилације у ЦББиХ: Од 2004. године ЦББиХ редовно проводи квартално (на бази узорка) и годишње (потпуни обухват компанија с директним инвестицијама већим од прага у износу од 100.000 КМ) директно истраживање о директним инвестицијама у БиХ. Истраживање укључује финансијска и нефинансијска предузећа која имају, или се претпоставља да имају, директне инвестиције из иностранства, која инвестирају у иностранство или посуђују средства из страних држава. За компаније с директним инвестицијама испод споменутог прага, ЦББиХ ради процјене директних инвестиција на бази података о регистрованом иностраном капиталу у БиХ којима располажу судови.

За потребе компилације кварталног IIP-a, подаци о комерцијалним банкама (у даљем тексту DTC) и осталим финансијским институцијама се прикупљају путем редовног кварталног истраживања о директним инвестицијама. За нефинансијске корпорације подаци добивени из годишњег истраживања се користе за кварталне процјене. Процјене обухватају посљедице финансијских трансакција и осталих економских промјена које су се догодиле током посматраног периода.

Према новој методологији ММФ-а задржана зарада се евидентира на кварталној основи за период у којем је остварена. Подаци о добити и реинвестираној заради се прикупљају на годишњој основи а рок за објаву је осам мјесеци по истеку посматраног периода. Током године, квартални подаци о власничком капиталу се прилагођавају на основу процијењених података о реинвестираној заради. Реинвестирана зарада за остале финансијске и нефинансијске корпорације се процјењује на бази агрегираних процјена те доступних информација о расподијељеним дивидендама. Агрегирана вриједност се процјењује на бази индекса индустријске производње (који објављује Агенција за статистику БиХ). Подаци о реинвестираној заради за депозитне институције, за сваку поједину банку, процјењују се на бази расположивих кумулативних података о добити и расподијељеним дивидендама за претходни период текуће године.

За предузећа с директним улагањем којима се тргује на берзама, капитал се вреднује по посљедњој цијени понуде и потражње. У случајевима у којима је тржишна вриједност непозната, те за предузећа која не котирају на берзи за вредновање капитала предузећа с директном инвестицијом користи се принцип „Властита средства по књиговодственој вриједности“.

Подаци о директним инвестицијама у IIP су приказани на основу приступа актива-пасива, док се по географској дистрибуцији и дјелатностима, статистика директних инвестиција компилује према дирекционом приступу. Разлика између ова два приступа произилази из разлика у третману повратних инвестиција (инвестирање у инвеститора) као и инвестиција између сестринских компанија. Према дирекционом приступу, директне инвестиције су приказане као директне инвестиције у иностранство или као директне инвестиције у посматрану економију.

**Портфељне инвестиције**

*Концептуални оквир: Портфељне инвестиције обухватају финансијске инструменте у форми власничких и дужничких хартија од вриједности, којима се обично тргује на организованим тржиштима – берзама, а које у складу с примијењеном методологијом нису класификоване као директне инвестиције или резервна актива. Стране инвестиције у власнички капитал с учешћем у праву на одлучивање мањим од 10% се сматрају портфељним инвестицијама. Капитал који није у облику хартија од вриједности (нпр. у некорпоративним компанијама) не представља портфељну инвестицију, него је обухваћен директним или осталим инвестицијама. Портфељне инвестиције се приказују по инструментима, по роковима доспијећа (оригинална или преостала рочност) или по институционалним секторима.*

Пракса компилације у ЦББиХ: Истраживање о директним инвестицијама пружа могућност и прикупљања података о портфељним инвестицијама. Међутим, компилација података о портфељним инвестицијама на овај начин је непотпуна с аспекта обухвата. Истраживање обухвата само портфељне инвестиције компанија с директном инвестицијом. Као додатни извор података за депозитне институције као и за остале финансијске институције користе се подаци монетарне и финансијске статистике. Актива монетарних власти у форми дужничких хартија од вриједности укључује се у резервну активу. Што се тиче пасиве сектора опште владе, доступни су подаци о међународним владиним обвезницама изданим у процесу репрограмирања спољног дуга, те у једном случају (јуни 2018.) обвезнице владе које су издане у иностранству. Подаци о овим стањима се добивају од Службе за статистику владиних финансија и финасијских рачуна (ГФФАС). У мањем обиму, подаци о стању портфељних инвестиција се рачунају на бази платнобилансних података.

**Финансијски деривати**

*Концептуали оквир: Уговор о финансијском деривату је финансијски инструмент који је повезан с другим одређеним финансијским инструментом, показатељем или робом путем којег се посебним финансијским ризицима може трговати на финансијском тржишту.*

Пракса компилације у ЦББиХ: Подаци за стање финансијских деривата у Међународној инвестиционој позицији за БиХ актива и пасива се прикупљају кроз редовно квартално истраживање о директним инвестицијама.

**Остале инвестиције**

*Концептуални оквир: Уколико трансакције нису укључене у активу или пасиву директних и портфељних инвестиција или резерву, припадају резидуалној категорији улагања (остале инвестиције) и разврстане су како слиједи:*

* *Остали власнички капитал*
* *Валута и депозити*
* *Зајмови*
* *Осигурање, пензије и остали стандардизовани системи осигурања*
* *Трговински кредити и аванси*
* *Остали наплативи/плативи рачуни и*
* *Алокација специјалних права вучења (у даљем тексту SDR), осим држања SDR које је укључено у резервну активу.*

*Остали власнички капитал – представља дио улагања који није укључен у директне инвестиције или резервну активу. Такође, остале инвестицје су инвестиције које нису у облику хартија од вриједности те стога нису укључене у портфељне инвестиције. Учешће у бласничком капиталу у неким међународним организацијама гдје то није у облику хартија од вриједности је као такво класификовано као остали власнички капитал.*

*Валута и депозити – Валута се састоји од новца у оптицају, фиксне номиналне вриједности које издају централне банке или влада. Валута у категорији осталих инвестиција представља домаћу валуту у власништву нерезидената (пасива) и стране валуте у власништву резидената (актива) које се најчешће користе у плаћањима. Депозити укључују преносиве и друге депозите, сви су потраживања од централне банке, депозитне институције и осталих институционалих јединица или потраживања утемељена на евиденцији депозита. Преносиви депозити састоје се од свих депозита који се могу замијенити за новац на захтјев, без накнаде и ограничења те директно користити за плаћање чеком, жиро налогом, директним плаћањем или наплатом или другим средством за директно плаћање. Међубанкарске позиције могу се приказати као засебна компонента депозита. Остали депозити састоје се од свих потраживања, осим преносивих депозита, који су представљени доказима о депозиту.*

*Зајмови – су финансијска актива која настаје када повјерилац позајмљује средства директно дужнику и евидентирана су у документима који не могу бити предмет преговора.*

*Ова категорија укључује зајмове с оброчном отплатом, намјенске кредите и зајамове за финансирање трговинских кредита. Потраживања или обавезе према ММФ-у (укључујући коришћење кредита ММФ-а) који су у облику зајма такође су укључена у ову категорију. Финансијски лизинг је такође класификован као зајмам, иако се с правног аспекта не сматра зајмом.*

*Осигурање, пензије и стандардизовани системи осигурања састоје се од: – техничке резерве неживотног осигурања; животног осигурања и годишњих припадајућих права; права на пензију и провизије у оквиру стандардних гаранција. Ове резерве, права и одредбе представљају обавезу осигураваоца, пензионог фонда или издаваоца стандардних гаранција и одговарајућу имовину осигураника или корисника осигурања.*

*Трговински кредити и аванси – састоје се од кредита које добављачи роба и услуга директно омогућавају својим купцима и аванса за посао који је у току (или тек треба бити подузет) и плаћања унапријед од стране купца за робу и услуге које још нису преузете/пружене.*

*Специјана права вучења (SDR) су међународна резервна актива креирана од стране ММФ-а и додијељена чланицама да допуне постојеће службене резерве. Власништво SDR представља безусловна права за добијање девизних или других резервних средстава од осталих чланица ММФ-а. Власништво SDR од стране чланица ММФ-а евидентира се као актива, док се расподјела SDR евидентира као пасива чланице која их прима (због захтјева за повратом додијељених средстава у одређеним околностима и такође због обрачунате камате). Власништво и расподјела требају бити приказани у бруто а не нето износима.*

Пракса компилације у ЦББиХ: У компилацији Међународне инвестиционе позиције за Босну и Херцеговину подаци о осталом власничком капиталу добивају се из истраживања о директним инвестицијама које се проводи у ЦББиХ а од ГФФАС подаци о власничким учешћима државе у међународним организацијама.

Подаци о стању валута и депозита за DTC и остале финансијске институције добивају се из статистике монетарног и финансијског сектора. Ови подаци за сектор владе добивају се од Одјела за банкарство ЦББиХ. Подаци из кварталних извјештаја Банке за међународна поравнања (БИС) користе се као извор за податке о стању валуте и депозита нефинансијских институција.

Квартални подаци о зајмовима за DTC се преузимају од Службе за статистику монетарног и финансијског сектора унутар ЦББиХ, као и квартални подаци о активи зајмова за друге финансијске институције. Извор података о зајмовима владиног сектора је Служба за статистику владиних финансија и финансијских рачуна. Подаци о стању зајмова на страни пасиве за остале секторе добивају се из истраживања о директним инвестицијама ЦББиХ којим се такође прикупљају подаци о осталим инвестицијама предузећа са директним инвестицијама. У мањој мјери подаци се израчунавају коришћењем података о овим трансакцијама из платног биланса за нефинансијске институције уз додатне податке ентитетских министарства финансија.

Подаци о осигурању, пензијама и осталим стандардизованим системима осигурања добивају се из МФС-а, а за домаћинства се врши израчун коришћењем података из платног биланса.

Подаци о трговинским кредитима и авансима за DTC и остале финансијске институције добивају се од статистике монетарног и финансијског сектора. Међутим, већина података за нефинансијске корпорације прикупља се путем кварталног директног истраживања ЦББиХ о трговинским кредитима и авансима. Истраживање о трговинским кредитима и авансима проводи се од 2007. године на највећим увозницима и извозницима селектираним од свих регистрованих бх. увозника и извозника. Подаци из истраживања, се такође користе за процјену стања трговинских кредита и аванса за кварталне извјештаје. Подаци о трговинским кредитима прикупљени истраживањем о директним инвестицијама упоређују се с појединачним подацима прикупљеним кроз истраживање о трговинским кредитима и авансима а за оне компаније с преклапањима, подаци се третирају само као трговински кредити унутар директних инвестиција.

Подаци о осталим плативим/наплативим рачунима добивају се из кварталних изјештаја МФС-а и Банке за међународна поравнања, док се за владин сектор ти подаци добивају од ГФФАС.

**Резервна актива**

*Концептуални оквир: Резервна актива, према дефиницији Међународног монетарног фонда је страна актива тренутно расположива и контролисана од монетарне власти у циљу директног финансирања неравнотеже у платном билансу и за индиректно регулисање неравнотеже кроз интервенцију на девизним тржиштима како би се утицало на курс валуте и у друге сврхе. ЦББиХ се не појављује с интервенцијама на страном девизном тржишту, јер валутни одбор значи фиксни девизни курс валуте.*

*Резервну активу ЦББиХ чини: монетарно злато, специјална права вучења, резервна позиција код ММФ-а и остала активна потраживања.*

*Резервна актива укључује бруто девизне резерве ЦББиХ, које се састоје од билансних стања краткорочне стране активе ЦББиХ (злато, специјална права вучења, страних валута у посједу ЦББиХ, краткорочних девизних депозита који се држе код нерезидентних комерцијалних или централних банака и остало) и улагање у дугорочне хартије од вриједности.*

*Нето девизне резерве представљању разлику између бруто девизних резерви и обавеза према нерезидентима. Закон о Централној банци предвиђа да монетарне обавезе ЦББиХ не могу бити веће од њених нето међународних резерви.*

*У процјени кредитног рејтинга земље, страни инвеститори сматрају висину резервне активе врло важном.*

Пракса компилације у ЦББиХ: Сви рачуни резервне активе воде се у Одјељењу за банкарство ЦББиХ, Одјељењу за мониторинг и анализе и Одјељењу за финансије и рачуноводство. Стога се подаци о разервној активи тј. стању међународних резерви добивају из сљедећих извјештаја наведених одјељења:

* Извјештај о стању девизних резерви и поштивању смјерница ЦББиХ о управљању девизном резервом,
* Извјештај о доспијећу, куповини и продаји дужничких и власничких хартија од вриједности,
* Извјештај монетарне и финансијске статистике о резервној позицији код ММФ-а.

Подаци који се прикупљају су представљени према оригиналном доспијећу.